Valori și principii cu impact. Volum 1
Authors:   Universitatea de Vest din Timisoara
Published: May 2023

"DESCRIERE VALORI ȘI PRINCIPII CU IMPACT. Volum1. Seria AUTENTIC 2023. Cartea intitulată Valori și principii cu impact, este atent structurată în trei părți. Volumul face parte din seria AUTENTIC (vol. 1. Valori și principii cu impact. AUTENTIC IV), coordonată de doamna conferențiar universitar dr. abilitat, Patricia Runcan, vine în completarea volumelor anterioare, păstrând atât standardele de calitate academice, cât și latura emoțională și autenticitatea. Autorii sunt profesioniști, medici, cadre didactice din învățământul primar și universitar, pastori, persoane competente cu o vastă experiență de viață, precum și studenți și masteranzi, sub coordonarea doamnei conferențiar Patricia Runcan – toți aceștia au scris lucrări în care vedem originalitate și profesionalism. Fiecare lucrare poartă o amprentă personală unică, dar putem regăsi și acel fir roșu care aduce armonie și autenticitate în toate lucrările. Partea întâi a cărții cuprinde opt „interviuri cu profesioniști și oameni autentici” – un profesor universitar doctor care ne vorbește despre faptul că acolo unde nu este Dumnezeu, totul este cenușă; un medic profesor universitar doctor care ne povestește despre ce ia fost dat; o doamnă învățătoare care ne invită la o introspecție în care ne împărtășește din discuțiile pe care le-a avut stând de vorbă cu ea însăși; un pastor care ne ajută să înțelegem mai bine ce reprezintă din perspectiva sa, un om... o viață... un destin...; o doamnă profesor univ. dr. care ne împărtășește o mărturisire de credință; o doamna conferențiar universitar dr. care ne spune de ce viața merită trăită; un prezbiter care prezintă modul în care Dumnezeu îi scrie povestea vieții și o doamnă tehnician dentar alături de care descoperim cum credincioșia și slujirea, sunt comori pentru inima sa. Fiecare interviu este o lecție de viață care ne îmbogățește, deoarece respondenții și-au deschis inimile și ne-au lăsat să pătrundem în universul lor descriindu-ne, cu sinceritate și mare emoție, o parte relevantă din viețile lor. Partea a doua a cărții conține șapte „eseuri descriptive” care abordează diverse teme de interes pentru fiecare dintre noi, deoarece firul roșu care face legătura între aceste eseuri, reprezintă o parte anume din călătoria vieții autorilor. Eseurile sunt scrise de: o masterandă care ne vorbește despre mentorul cu cele mai înalte principii și valori; o studentă ce ne spune despre oamenii pe care-i întâlnim în călătoria vieții; o studentă care ne descrie bunătatea ca fiind izvorul tămăduirii și al vieții; o studentă care ne descrie comunicarea ca fiind cheia unor prietenii îndelungate; un masterand ne vorbește despre rolul bisericii în viața sa; o studentă ne spune cum arată bine o busolă, polul nord și o studentă ne prezintă curajul ca fiind virtutea de a acționa cu inima. Partea a treia prezintă cinci „abordări teoretice și practice – cercetări academice aplicate” despre valori și principii cu impact. Cele cinci lucrări abordează: cumpătarea, ca fiind o valoare pierdută într-o societate de consum, autor: conferențiar univ. dr. Remus Runcan; efectele pandemiei generate de virusul covid 19 asupra persoanelor vârstnice, autori: lector univ. dr. Gianina Chirugu și profesor univ. dr. Felicia Andrioni; corectarea biblică prin auditarea creștină personală a gândurilor greșite de care se atașează emoții și comportamente în consecință, autor: medic psihiatru dr. Vlad Schlezak; valoarea valorilor religioase, autori: conferențiar univ. dr. Patricia Runcan și lector dr. asociat Gabriela Povian și nu în ultimul rând, provocările inegalității în Republica Moldova, autor: conferențiar univ. dr. Tatiana Spătaru. Volumul este destinat unui grup larg de interes profesional: studenți, cadre didactice, profesioniști din toate domeniile și orice persoane cointeresate de tematica abordată având în vedere originalitatea, noutatea și autenticitatea informațiilor furnizate. Lectura cărții duce cititorul spre o călătorie imaginară alături de personaje de povestiri reale de viață. Sfaturile prețioase de viață bazate atât pe experiența personală a autorilor, cât și pe cercetările academice au, în conținutul lor și citate sau idei preluate de la alți autori de renume, ceea ce aduce o și mai mare bogăție de informații utile pentru cititor. "